પરંતુ પછી શ્રીમતી ડ્રેસનરને લાગ્યું કે તેમની સખી સાચું નહોતી બોલતી. એ સતત કહ્યે રાખતી હતી, કે નાની છોકરી સમાઈ જશે, તમે નહીં! પરંતુ અંદરખાને કદાચ તેને એમ લાગી રહ્યું હશે, કે ભૂલેચૂકે પણ એસએસના માણસો જો દિવાલ તોડી પાડે, તો નાનકડી ડેન્કાને જોઈને તેમને કદાચ દયા આવી પણ જાય, અને તેને કારણે તેનાં માતા-પિતા પણ કદાચ બચી જાય! શ્રીમતી ડ્રેસનરે ખુલાસો કરતાં પોતે બહુ જાડા ન હોવાનું, અને જર્મનોની કાર્યવાહી લ્વોવ્સ્કા સ્ટ્રીટના આ વિસ્તારમાં જ કેન્દ્રિત થઈ રહી હોવાથી પોતાની પાસે જવા માટે અન્ય કોઈ જ સ્થળ ન હોવાની આજીજી પણ સખી પાસે કરી જોઈ! “અરે! આટલી જગ્યામાં તો હું જરૂરથી સમાઈ જઈશ… આમ તો ડેન્કા બહુ ડાહી છોકરી છે, પરંતુ હું એની મા તેની સાથે હોઉં તો તેને ડર નહીં લાગે…” નજરે જોતાં પણ એ સમજાય એમ હતું કે સામાસામે બેસવાથી ચાર વ્યક્તિ તો એ ખાંચામાં જરૂર સમાઈ જાય તેમ હતું. પરંતુ માત્ર બે જ બ્લોક છેટેથી આવી રહેલા ગોળીબારના અવાજો વચ્ચે એમની છેલ્લી વાતો તણાઈ જ ગઈ. “અહીં માત્ર છોકરીની જગ્યા જ થશે!” એ સ્ત્રીએ ચીસ નાખીને કહ્યું. “હું તમને કહું છું, કે તમે ચાલ્યા જાઓ!”